Et godt eksempel på en forbedring af et patientforløb med en samtidig bedre udnyttelse af kapaciteten, er operationsforberedelse på Ålborg Universitets Hospital. Hvor operationspatienter før blev indkaldt samtidig om morgenen – selvom deres operationstid lå senere på dagen – bliver patienter nu indkaldt til differentierede ankomsttider, tættere på deres operationstid. Derudover bliver patienter nu indkaldt direkte til operationsafdelingen i stedet for sengeafdelingen, og de patienter, der kan, bliver bedt om at klargøre sig selv hjemmefra (fx ved at bruge klyx). Ventetiden er faldet fra 252 minutter til 200. Dette projekt er et godt eksempel på, hvordan både patienternes og personalets tid bruges mere effektivt: Patienter venter kortere, samtidig med at personalet har et mindre tidsforbrug til samme opgaver end før og derfor kan bruge tid til andre opgaver. Det giver højere tilfredshed blandt patienter og bedre trivsel hos personale.